Mississippi, jume

'U **Mississippi** jè 'nu jume de l'Americhe settendrionale ca attraverse 'a vanne cendràle de le Statère Aunìte. Nàsce ind'ô nord d'u Minnesota e spicce ind'ô Gurfe d'u Messeche scorrenne verse sud. 'U Mississippi tène 'na longhezze comblessive de cchiù o mène 3.780 km: sule une de le sue affluènde, 'u Missouri, jè cchiù longhe ind'ô Nord Americhe. 'A longhezze totale de quiste doje jume jè cchiù de le 6.800 km, e 'u bacine idrografeche d'u Mississippi-Missouri ne fàce une de le cchiù gruèsse sisteme fluviale ind'ô munne. Duranne l’epoche pre-colombiane 'u Mississippi jève già 'na vje navegabbele e le native americane 'ô chiamavane "Meschacebé" ca segnefeche "attàne de le acque". Ôsce 'u jume tène 'na 'mbortanze vitale pe' l'economije e 'a culture americane. 

## Siugrafije
### 'U jume e le affluènde suve
#### Descrizione d'u corse

'U jume nàsce ind'ô Minnesota, picche ad ovest d'u Laghe Superiore, jndre 'nu territorie quagghiate da 'nu picche de ìertèzze moreneche, 'ndervallate da quacche piccele laghe. Da une de quiste, 'u Laghe Itasca, accumenze 'u corse d'u jume, ca ind'ô prime tratte sue jè quacche vôte sckaffate 'mbrà lle cordone morenece e spesse tène rapide e cascate. 'U jume sùbbete sùbbete raggiunge le 220 m s.l.m. nnande le cascate de Saint Anthony (24 m) 'nzign'e Minneapolis. Pigghie le acque de le jume Illinois e Missouri 'nzign'e Saint Louis e l'Ohio 'nzign'e Cairo. 'U cchiù granne affluènde d'u Mississippi jè 'u Missouri ce jè pure 'u cchiù longhe affluènde 'u munne.

Se pòte scucchiare 'u corse d'u jume jndre doje vanne: 'a vanne superiore d'u Mississippi, d'a sorgende ad 'a combluenze cu l'Ohio, e 'a vanne 'mberiore, d'a confluenze c'u jume Ohio ad 'a foce. 'U jume descrive 'nu munne de meandre, specialmènde 'mbrà Memphis e 'u delte. Jè quèste 'a reggione d'a granne chianure alluvionale d'u Mississippi, cu 'na coltre de sedimènde ca scìe chiane chiane sembe cchiù aumendanne ind'ô timbe, sus a lle terrazze fluviale, obbleganne le acque d'u jume a strarepare, specialmènde ind'à lle periode de le chiene primaverile. Le periodeche inondazione ca ce stonne ind'ô vasce corse, addò cumme ditte d'apprìme 'u jume jè pensile, lassane a lle late de le sponde vanne ca so' sembe umide e acquitrinose (*cypress swamps*). 'U jume scìe nnanze lènde, ccrejànne mò sinuose meandre, mò abbandunanne viècchije vrazze o 'ndagghianne isolotte renôse, o adderetture ccrejànne distinde rame laterale (*bayous*). 'Mbrà lle sue affluènde, jndre quèste urteme vanne de corse, le prengepále sonde l'Arkansas.

#### Bacine idrografeche

'U bacine idrografeche d'u Mississippi jè 'u cchiù granne de l’Americhe settendrionale e 'u terze ind'ô munne, rrète a 'u Rio de le Amazzone e a 'u jume Congo. 'A grannèzze totale sove jè de 3.238.000 km², 'nu terze d'u territorie de le Statère Aunìte d'Americhe e quase unnece vôte 'a grannèzze de l’Itaglie. 

'U bacine 'u Mississippi se spàne sus a 31 Statère americane e doje provinge canadese. Avène scucchiáte jndre sèje sutte-bacine, ca corresponnene a 'u corse 'mberiore e superiore, nonché a 'u corse de quaccheddune de le affluènde cchiù 'mbortande, 'mbrà cui Missouri (4.370 km de longhezze), l'Arkansas, Ohio. 'A chiane alluvionale d'u jume mesure cchiù o mène 90.000 chilometre quadrate e cchiù de 72 miglione de crestiáne jàvetane ind'ô bacine idrografeche, ce jè quase 'nu americane sus a quàtte.
 
'U Mississippi pigghie 'a cchiù granna vanne de le acque ca scènnene 'mbrà lle Mundagne Rocciose e le Appalache, fatte eccezione p'a reggione 'nzeccate a lle Granne Laghe. Attraverse da nord a sud dice statère - Minnesota, Wisconsin, Iowa, Illinois, Missouri, Kentucky, Arkansas, Tennessee, Mississippi e Louisiana - apprìme de spiccià ind'ô Gurfe d'u Messeche 160 km a valle de New Orleans. 'Na gocce de chiogge cadute ind'ô laghe Itasca ha dà aspettà cchiù o mène 90 sciùrne apprìme de raggiungere 'u Gurfe d'u Messeche.

#### Reggime idrologgeche e purtate
'U jume Mississippi se caratterizze p'a granna purtate d’acque, ce se cunde 'a nature d'u sue bacine idrografeche ca se iacchije jndre 'na reggione temberate. Naturalmènde 'u Rio de le Amazzone e 'u fiume Congo tènene purtate cchiù gruèsse, me se iacchijene pure jndre reggione da 'u clime tropecale, caratterezzate da assaje precipitazzione. 

'U reggime idrologgeche d'u Mississippi jè comblesse p'u fatte ca 'u jume jè alimendate da affluènde assaje deverse 'mbrà lòre: 'a vanne superiore canosce 'nu reggime pluvio-nivale, mendre 'u corse 'mberiore attraverse 'na reggione subtropecale umide. 'U Mississippi pigghie le acque d'u Missouri cchijène d'a mesckulanze d'a neve ind'à lle Mundagne Rocciose ind'à primavere. 'A vanne 'mberiore d'u corse d'u Mississippi jè alimendate da ferzute chiogge estive e autunnale, cu rischie de ciclone ind'à lle reggione litorale. 

Accussì 'a purtate d'u Mississippi jè caratterezzate da granne cangiaminde a seconne d'u luèche e d'a staggione, e jè generalmènde combrese 'mbrà lle 8.000 m³/s, e le 50.000 m³/s. Ad 'a foce, 'a medie jè de 18.000 m³/s, assaje cchiù de 'nu jume acchijate ind'à stesse reggione temberate. 'U Mississippi jè 'u seste jume a 'u munne parlanne 'ndermene de purtate, me duranne le alluvione 'a purtate pòte facelmènde 'nghianà a lle 70.000 m³/s, cu 'nu record de 300.000 m³/s mesurate duranne l'alluvione d'u 1927. 'U jume Ohio condrebbuìsce a cchiù d'a metate d'a purtate totale d'u Mississippi, cu quase 8.000 m³/s de medie.

## Storie
'U Mississippi ha condrebbuìte assaje ad 'ô sveluppe agrichele de le vanne riverasche, angore apprìme ca ind'à lle reggione da jidde attraversate fosse ccrejàte 'a rezze stradale e ferroviarije de ôsce a die. Già ind'ô XVIII sèchele assaje skife cchijene de cereald, de legname, dd cotone e de otre derrate percorrevane quèste granne vije de navegazione, colleganne le cendre de lle 'nderne cu quidde d'a coste. 'U periode de cchiù 'ndense traffece s'ète reggestrate cu l'avenùte d'a navegazione a vapore (1823) e pe' quase totte 'a seconne metate de ll'Uèttecinde, duranne le anne cchiù avvendurose d'a storie americane. Arrète cu 'n'otre quagghiamènde de le canale de allacciamènde, 'a rezze navegabbile jè arrevate a cchiù de 15.000 km. Particolarmènde 'mbortande sonde le quàtte canale ca collegane 'u Mississippi a le Granne Laghe, ind'ô settore nord, e quidde ca, ind'à reggione deltizie, fàcene sìne ca lle sckife oceaneche pòtene 'nghianà 'u jume fine a 'u granne puèrte de New Orleans, evitanne accussì 'u casine de le rame deltizie. 'A granna arterie s'ète accussì revelate 'na fonde preziose pe' l'irrigazione, pe' le cendràle idroelettreche e pe' l'apporte idreche a le cendre acchijate sus a lle sponde sove: Minneapolis, Saint Paul, Dubuque, Rock Island, Burlington, Saint Louis, Cairo, Memphis, Greenville, Vicksburg, Baton Rouge e New Orleans.

Se penze ca 'u prime europèe c'ha esplorate 'na vanne d'u granne jume ha ddà jèssere state Hernando de Soto ind'ô 1541, nnande cui sonde avenùte 'nzime le doje frangese Jacques Marquette e Louis Joliet, ca ind'ô 1673, partite da 'u Wisconsin, honne scennùte 'u Mississippi purtannose fine ad 'a combluenze de l'Arkansas. Ind'ô 1682 'n'otre frangese, René de La Salle, esploranne 'na granna vanne d'u bacine, ne vôle revennecare 'u jusse ad 'a Frange, chiamanne Louisiane quèdde reggione, 'n'onore d'u re Luìgge XIV. Pe' spiccià s'ha dd'arrecordà, 'mbrà lle esplorature ca se sonde spannùte cchiù a nord, sus a ll'ìrte corse, l'itagliane Giàcheme Costandìne Beltrami, ca ind'ô 1825 ha scupìrte le sorgènde 'nzign'u laghe Itasca.

## Note


## Otre pruggette